Alls wo mir id Finger chunnt  Arabisch  Bim Coiffeur  Dene wos guet geit  Dialog im Strandbad  D Nase  Dr Alpeflug  Dr eint het Angscht  Dr Parkingmeter  Dr Rägewurm  Dr Wecker  Ds Heidi  Ds Nüünitram  Dynamit  Es git e Bueb mit Name Fritz  Hemmige  Hie ir Schwyz  I han es Zündhölzli azündt  Mir hei e Verein  Nei säget sölle mir  O wi tumm  Us emene lääre Gygechaschte  Warum syt dir so truurig?          Alls wo mir id Finger chunnt  Text & Musik: Mani Matter    Am Tag won i uf d'Wält bi cho, si hei mers speter gseit  Da het my Mueter grad deheim es  Suppegschir verheit  Und sider ischs mys herte Los bis a mys Läbesänd  Alls wo mir id Finger chunnt verbricht mer i de Händ    I cha mer Müe gäh wi i wott, es nützt mer alles nüt  Was geschter no isch ganz gsy isch i tuusig Bitze hütt  Die Schärbehüüfe won i hinderla, die rede Bänd  Alls wo mir id Finger chunnt verbricht mer i de Händ    I han emal es Meitschi gchennt, s'isch truurig aber wahr  Es Meitschi ganz us Porzelan mit rabeschwarze Haar  Uf  einisch isch es zue mer cho, het gseit: Jitz isch es z'Änd  Alls wo mir id Finger chunnt verbricht mer i de Händ    Und won i's du zum letschten Abschid a mys Härz ha trückt  Da han i's z'fescht umarmet und vor Liebi grad erstickt  I has nid äxtra gmacht, dir chöit mers gloube, Sackermänt  Alls wo mir id Finger chunnt verbricht mer i de Händ    Si hei mi vor e Richter gstellt und hei mi geschter ghänkt  Und won i scho bi ghanget, da uf ds Mal, wär hätt das tänkt  Da het dr Strick la gah im allerletschtischte Momänt  Alls wo mir id Finger chunnt verbricht mer i de Händ    Und sider blyben i Vagant und mache lieber nüt  Dir wärdet das begryffe, drum syt güetig, liebi Lüt  Und gryffet ou i ds Portmonee und gäht e mildi Spänd  Alls wo mir id Finger chunnt verbricht mer i de Händ    2/4        Arabisch  Text & Musik: Mani Matter    Dr Sidi Abdel Assar vo El Hama  Het mal am Morge früe no im Pijama  Ir Strass vor dr Moschee  Zwöi schöni Ouge gseh  Das isch dr Afang worde vo sim Drama    S isch d Tochter gsy vom Mohamed Mustafa  Dr Abdel Assar het nümm chönne schlafa  Bis är bim Mohamed  Um d Hand  aghalte hed  Und gseit: I biete hundertfüfzig Schaf a    Dr Mohamed het gantwortet: Bi Allah  Es fröit mi, dass my Tochter dir het gfalla  Doch wärt isch si, my Seel  Zwöhundertzwänzg Kamel  Und drunder chan i dir sen uf ke Fall la    Da het dr Abdel Assar gseit: O Sidi  Uf sone tüüre Handel gang i nid y  Isch furt, het gly druf scho  E billigeri gno  Wo nid so schön isch gsy, drfür e gschydi    Doch wenn es Nacht wird über der  Sahara  Luegt är dr Mond am Himel häll und klar a  Und truuret hie und da  De schönen Ouge na  Und dänkt: Hätt i doch früecher afa spara    2/4      Anmerkung: Beim Am-Akkord wird nur die 1., 3. und 5. Saite angeschlagen (also E, Gis und H)    Bim Coiffeur  Text & Musik: Mani Matter    Bim Coiffeur bin i gsässe vor em Spiegel, luege dry  Und gseh dert drinn e Spiegel wo ar Wand isch vis-à-vis  Und dert drin spieglet sech dr Spiegel da vor mir  Und i däm Spiegel widerum dr Spiegel hindefür    Und so geng wyter, s'isch gsy win e länge Korridor  I däm my Chopf gwüss hundertfach vo hinden und vo vor  Isch ufgreit gsy i eier Kolonne,  z'hinderscht isch dr Chopf  I ha ne nümme gchennt, so chly gsy win e Gufechnopf    My Chopf, dä het sich dert ir Wyti, stellet öich das vor  Verloren ir Unäntlechkeit vom länge Korridor  I ha mi sälber hinde gseh verschwinde, ha das gseh  Am heiterhälle Vormittag und wi we nüt wär gscheh    Vor Chlupf han i mys Muul ufgscperrt, da sy im Korridor  Grad hundert Müüler mit ufgange win e Männerchor  E Männerchor us mir alei, es cheibe gspässigs Gfüel  Es  metaphysischs Grusle het mi packt im Coiffeurgstüel    I ha d'Serviette vo mer grissen, ungschore sofort  Das Coiffeurgschäft verla mit paar entschuldigende Wort  Und wenn dir findet i sött e chly meh zum Coiffeur ga  De chöit dir jitz verstah warum i da e Hemmig ha    4/4      Letzte_Strophe:        Dene wos guet geit  Text & Musik: Mani Matter    Dene wos guet geit  Giengs besser  Giengs dene besser  Wos weniger guet geit  Was aber nid geit  Ohni dass's dene  Weniger guet geit  Wos guet geit    Drum geit weni  Für dass es dene  Besser geit  Wos weniger guet geit  Und drum geits o  Dene  nid besser  Wos guet geit    4/4        Dialog im Strandbad  Text & Musik: Mani Matter    "Was gsehn i", seit ds Vreni zum Stini  "Du treisch ja Mini-Bikini!"    "Das  sy nid dyni Bikini"  Seit ds Stini  "S'sy mini!"    "Ja, Stini, die Mini-Bikini sy dyni  das gsehn i", seit ds Vreni  "S'treit keni so weni  Wi du"    3/4        D Nase  Text & Musik: Mani Matter    Loset mit was für Methode  Mängisch ds Schicksal eim tuet schla  Loset mit was für Methode  Mängisch ds Schicksal eim tuet schla  Zumnen Arzt isch eine cho dä  Het e zlängi Nase gha  Het e zlängi Nase gha    Dokter tüet mer d'Nase chürze  So chas nümme wytergah  Dokter tüet mer d'Nase chürze  So chas nümme wytergah  Nie chan  i es Bierli stürze  Ohni se im Nasse z'ha  Ohni se im Nasse z'ha    Wil si geng isch aputscht a se  Het mi d'Frou sogar verlaa  Wil si geng isch aputscht a se  Het mi d'Frou sogar verlaa  S'geit kei Tür zue vor myr Nase  Wo se nid drinn ygchlemmt ha  Wo se nid drinn ygchlemmt ha    Wo der Dokter mit em Mässer  Ihm die Nase gchürzt het gha  Wo der Dokter mit em Mässer  Ihm die Nase gchürzt het gha  Het dr Ma grüeft: Jitz wirds  besser  I fa nöi mys Läben a  I fa nöi mys Läben a    Doch bim heiga het im äbe  D'Richtig gfählt dr Nase na  Doch bim heiga het im äbe  D'Richtig gfählt dr Nase na  Är isch schreg uf d'Strass, het ds Läbe  Under emnen Outo gla  Under emnen Outo gla    4/4        Dr Alpeflug  Text & Musik: Mani Matter    S'sy zwee Fründen im ne Sportflugzüg  En Alpeflug ga mache  Flügen ufe zu de Gipflen und  Z'dürab de Gletscher nache  Hinde sitzt dr Passagier  Dä wo stüüret, dä sitzt vor  Und es ratteret und brummet  Um sen ume dr Motor    Da rüeft dä, wo hinde sitzt:  Lue, ds Bänzin geit us, muesch lande!  Wie? Was seisch? rüeft dr Pilot  Los, i ha di nid verstande  Wie? Was hesch gseit? rüeft  dä hinde  Warum landisch nid sofort?  Red doch lüter, rüeft dä vorne  Bi däm Krach ghör i kes wort    I versta's nid, rüeft dä hinde  Warum machsch's nid? Bisch drgäge?  I versta's nid, rüeft dä vorne  Muesch mer's würklech lüter säge!  Wie? Was seisch? rüeft dise, lue  Dr Tank isch läär, du flügsch nümm wyt!  Los, bi däm Mordstonnerslärme  Rüeft dä vorne, ghör i nüt    Aber los doch, rüeft dä hinde  Gottfridstutz mir hei nid d'Weli  Tue nid ufgregt, rüeft dä vorne  Red doch lüter, gottverteli!  Los, rüeft dise, we mir jitz nid lande  Gheie mir i ds Tal!  Ghöre gäng no nüt, rüeft äine  Los begryf doch das emal!    So het im Motorelärme  Dr Pilot halt nid verstande  Dass ihm jitz ds Bänzin chönnt usga  Und dass är sofort sött lande  Da uf ds mal wird's plötzlech still  Nämlech wil ds Bänzin usgeit  Und jitz wo me's hätt verstande  Hei si beidi nüt meh gseit      Dr eint het Angscht  Text & Musik: Mani Matter    Dr eint het Angscht  Dr ander chönnt lache  Dr ander het Angscht, dass  Dr eint chönnt lache  Und alli mache si  Alls wo si mache  Us Angscht dervor, dass  Öpper chönnt lache    Und wil nid alli  Über ds glyche lache  Chönnt me mängisch ds einte  Oder ds andere mache  Und s'würd i beidne  Fäll öpper lache  So chunnts, dass si halt de  Gar nüt mache    Si dänke nid dra  Bi däm, was si mache  Bi däm heisst das  Was si nid tüe mache  Us Angscht dervor, dass  Öpper chönnt lache  Dass öpper darum  Ersch rächt chönnt lache    Es isch im Grund ja  Grad das zum lache  Dass si geng Angscht hei  Das öpper chönnt lache  Und was si o mache  Dass niemer söll lache  Es nützt ne drum  alles nüt    3/4  Strophe 1:      Strophen 2 & 3:      Strophe 4:        Dr Parkingmeter  Text & Musik: Mani Matter    Bimne Parkingmeter ha  Ni mys Outo welle la  Aber ha kes Zwänzgi gha  Für bim Gältschlitz ynezla    Ja was machen ig jitz da  Hani tänkt, i chönnti ja  Schnäll zur Poscht am Egge gah  Mir es Zwänzgi wächsle la    Aber halt, de müesst i ja  Chönne ds Outo hie la stah  Und zu däm Zwäck müesst i da  Zersch es Zwänzgi ynela    Und es Zwänzgi han i ja  Äbe nid, i müessti da  Zersch zur Poscht am Egge gah  Und mys Outo hie la stah    Und für ds Outo hie la z'stah  Müesst i zersch es Zwänzgi ha  Und das isch was i nid ha  Wen i nid uf d'Poscht cha gah    Zwar uf  d'Poscht müesst i nid gah  Wen i ds Zwänzgi hätt, doch da  I das Zwänzgi ja nid ha  Chan i ds Outo nid la stah    Und i cha kes Zwänzgi ha  Wil i nid uf d'Poscht cha gah  Und uf d'Poscht chan i nid gah  Wil i ja kes Zwänzgi ha    Bimne Parkingmeter ha  Ni mys Outo welle la  Aber ha kes Zwänzgi gha  Und ha wider müesse gah    4/8        Dr Rägewurm  Text: Mani Matter ; Musik: Georges Brassens ("Ballade des dames du temps jadis")  Anmerkung: Mani Matters erstes Chanson von 1953, auf der Melodie von George Brassens' "Ballade des dames du temps jadis" basierend, einer Vertonung eines Gedichts von François Villon    Einisch nach emne grosse Gwitter  Einisch nach emne grosse Sturm  Isch zum Bode cho use z'schnaagge  Ganz  vergnüegt e Rägewurm  Är blinzlet froh und glücklech  Und het Fröid am Sunneliecht  Da gseht er wi grad ir Nechi  E zwöiten usechriecht    Är tuet lächle, seit Grüessech wohl  Eh wi schön isch es hütt uf Ärde  Dir syt hübsch, weit dir nid my Frou  Myni Frou Gemahlin wärde  Doch dr ander, statt dass er ja seit  Statt dass är an em Gfalle fänd  Rüeft är: I bi, du tumme Kärli  Dys eigete Hinteränd    Das Gschichtli isch zwar truurig  Doch es zeigt, der Früelig macht eim sturm  So geits jedem Rägewürmli  Geits bim hinderschte Rägewurm    3/4        Dr Wecker  Text & Musik: Mani Matter    Leider geit ir Nacht my wecker  Immer füf Minute  vor  Lütet mir drum jede Morge  Füf Minute z'früech i ds Ohr    Aber wen i nen am Abe  Füf Minute hinder tät  Wär i drum de bim i-ds-Bett-ga  wider füf Minute z spät    Syg's am Abe, syg's am Morge  S'nimmt mer füf Minute Pfuus  Füf Minute sy nid vil, doch  Mit dr Zyt macht's öppis us    I zwölf Tag isch das e Stund  I drei Monet schon e Nacht  Won i wäg däm blöde Wecker  schliesslech schloflos hätt verbracht    I  ha Sorge wäg myr Gsundheit  Uswäglos isch d Situation  Zletscht han ig dr Wecker furtggäh  Sider weckt mi ds Telefon    4/8      Ds Heidi  Text & Musik: Mani Matter    Är wohnt a dr glyche Gass  Und i bi mit dir i d'Klass  So ischs cho, das mir grad beidi  Ds Härz a di verlore hei  Heidi, mir wei di beidi  Beidi, Heidi, hei di gärn    Är isch grosse Held im Sport  I probieres meh mit Wort  Jeden uf sy Art umwärbe  Mir di, Heidi, ig und är  Heidi, mir wei di beidi  Beidi, Heidi, hei di gärn    Zum Bewys är heig di gärn  Schiesst är Gool bi FC Bärn  Ig erkläre mi dir schlicht  I Form vo lyrische Gedicht  Heidi, mir wei di beidi  Beidi, Heidi, hei di gärn    Jede Sunntig dänksch am Mätsch  Är syg dä  wo d'lieber hätsch  Findsch daheim vo mir e Brief  De chehrt sech ds Blatt, du süfzgisch tief  Heidi, mir wei di beidi  Beidi, Heidi, hei di gärn    S'het nid chönne wytergah  Hesch nid beidi chönne ha  Schliesslech hei du är und i gseit  Heidi, jitz entschliessisch di  Heidi, entscheid di, beidi  Wei di, beidi chasch nid ha    Hätti gwüsst wis usechunnt  Einisch ire schwache Stund  Hesch du di verlobt, s'isch zvil  Mit ihm am  Sunntig nach em Spil  Nei, di Entscheidig, Heidi  Nei dy Bscheid - i bi enttüüscht    Dadrus han i glehrt, dass hütt  Nümm so vil erreicht, wär d'Lüt  Mit Literatur erchlüpft  Wi wär a ds rächten Ort hi stüpft    4/8      Letzte Strophe:        Ds Nüünitram  Text & Musik: Mani Matter    Geschter z'Nacht het ds Nüünitram statt hei i ds Depot z'gah  Plötzlich, niemer weis warum, sys Schinegleis verla  Isch zum Himel ufegflogen und dert natina  I dr Nacht verschwunden ohni Spure z'hinderla    Sibe Hünd hei kläglich gjoulet grad wo das isch gscheh  Und e chalte Windstoss isch dür d'Monbijou-Allee  Und s'het e Betrunkne wos als einzige het gseh  Dür die lääare Strasse brüelet: Oherjeminee!    Das het amne Polizischt wo dert zur Stell isch gsy  Hüenerhut ygjagt, dass är es Ei het gleit derby  Und e Frou het tänkt: Wie nützlech doch die Tschugger sy!  Het ds Ei gno und's bräglet bis's es Stierenoug isch gsy    Doch dr Stier isch us dr Pfanne drusbrönnt und dervo  D'Frou het afa brüele, lut und Zetermordio  Bis dr Stier sech in es Tram verwandlet het und  so  Uf de Gleis isch wytergfahre gäge ds Tramdepot    Druf ischs wider stiller worden und de schliesslech Rue  Ds Nüünitram isch hinden um e Rank em Depot zue  Eine het no grüeft: I pfuuse, blaset mir id Schue!  Und dir heit jitz vo mym Gschichtli sicher alli gnue    4/8        Dynamit  Text & Musik: Mani Matter    Einisch ir Nacht won i spät no bi gloffe  D'Bundesterrasse z'düruf gäge hei  Han i e bärtige Kärli atroffe  Und gseh grad, dass dä sech dert, jemers nei  Dass sech dä dert zu nachtschlafener Zyt  Am Bundeshus z'schaffe macht mit Dynamit    I bi erchlüpft und ha zuen ihm gseit: Säget  Exgüse, aber es gseht fasch so us  Wi  dass dir da jitze würklech erwäget  Das grad id Luft welle z'spränge das Hus  Ja, seit dä Ma mir mit Für, es mues sy  Furt mit däm Ghütt, i bi für d'Anarchie    Was isch als Bürger mir da übrigblybe  Als ihm's probiere uszrede, i ha  Ihm afa d'Vorteile alli beschrybe  Vo üsem Staat, eso guet dass i cha  Ds Rütli und d'Freiheit und d'Demokratie  Han i beschworen, är sölls doch la sy    D'Angscht het mys Rednertalänt la entfalte  Chüel het dr  Wind um üs gwäit i dr Nacht  Während ig ihm en Ouguschtred ha ghalte  Dass es es Ross patriotisch hätt gmacht  Zletscht hei dä Ma mini Wort so berückt  Dass är e Tränen im Oug het verdrückt    So han i schliesslech dr Staat chönne rette  Är isch mit sym Dynamit wieder hei  Und i ha mir a däm Abe im Bett en  Orde zuegsproche für my ganz allei  Glunge isch nume, dass zmonderischt scho  Über mi Red mir du Zwyfel si cho    Han ig ihm d'Schwyz o mit  Rächt eso prise  Fragen i mi no bis hüt hindedry  Und no uf eis het dä Ma mi higwise  Louf i am Bundeshus sider verby  Mues i gäng dänke, s'steit numen uf Zyt  S'länge fürs z'spränge paar Seck Dynamit    6/8        Es git e Bueb mit Name Fritz  Text & Musik: Mani Matter    Es git e Bueb mit Name Fritz  Es git e Bueb mit Name Fritz  Und dä cha renne wi dr Blitz  Und dä cha renne wi dr Blitz    Är rennt, dä unerhört Athlet  Är rennt, dä unerhört Athlet  So schnäll, das me ne gar nid gseht  So schnäll, das me ne gar nid gseht    Und wil er geng isch grennt bis jitz  Und wil er geng isch grennt bis jitz  Het ne no niemer gseh, dr  Fritz  Het ne no niemer gseh, dr Fritz    Und ig sogar, dr Värslischmid  Und ig sogar, dr Värslischmid  Mues zuegäh: Vilich gits ne nid  Mues zuegäh: Vilich gits ne nid    4/4        Hemmige  Text & Musik: Mani Matter    S'git Lüt, die würden alletwäge nie  Es Lied vorsinge, so win ig jitz hie  Eis  singen um kei Prys, nei bhüetis nei  Wil si Hemmige hei    Si wäre vilicht gärn im Grund gno fräch  Und dänke, das syg ires grosse Päch  Und s'laschtet uf ne win e schwäre Stei  Dass si Hemmige hei    I weis, das macht eim heiss, verschlat eim d'Stimm  Doch dünkt eim mängisch o s'syg nüt so schlimm  S'isch glych es Glück, o we mirs gar nid wei  Das mir Hemmige hei    Was unterscheidet d'Mönsche vom Schimpans  S'isch nid die glatti Hut,  dr fählend Schwanz*  Nid dass mir schlächter d'Böim ufchöme, nei  Dass mir Hemmige hei    Me stell sech d'Manne vor, wenns anders wär  Und s'chäm es hübsches Meiteli derhär  Jitz luege mir doch höchstens chly uf d'Bei  Wil mir Hemmige hei    Und we me gseht, was hütt dr Mönschheit droht  So gseht me würklech schwarz, nid nume rot  Und was me no cha hoffen isch alei  Dass si Hemmige hei    * [Anmerkung Mani Matters: "Man hat mich darauf  aufmerksam gemacht, dass Schimpansen auch keinen Schwanz haben. Das wusste ich zwar nicht, aber es bestätigt ja nur meine These; und wen das stört, der kann statt dessen singen: Was unterscheidet d'Mönsche vom Schimpans / S'isch nid di glatti Hut, d'Intelligänz"]    4/4      Letzte Strophe:          Hie ir Schwyz  Text & Musik: Mani Matter    Hier ir Schwyz da hei d'Politi-  Ker fasch geng e gsunde Schlaf  S'isch der Lohn vom guete Gwüsse  Si sy würklech alli brav  Denn si glouben a d'Regierig  Wo alles weis und alles cha  Und drum säge si zu allem  Was da chunnt geng nume ja    Doch vereinzelt  Wett fasch säge schwarzi Schaf  Wo uf  alls e grossi Wuet hei  Die si gar nid öppe brav  Gloube gar nüt der Regierig  Wo nüt so macht wi si's wei  Und drum säge si zu allem  Was da chunnt geng nume nei    Und will die so destruktiv sy  Sy die andre dopplet brav  Und wil dies so dopplet brav sy  Disi ersch rächt schwrzi Schaf  S'macht der Aschyn, dass mir nume  Die zwo Müglechkeite hei  Dass men immer nume ja seit  Oder immer nume nei    Wivil schöner wär's, die vile  Hätte nid so gsunde Schlaf  Und sie wären e chly kritisch  (Glychs gilt für die schwarze Schaf)  Nume däwäg isch es müglech  Dass mir mal dä Zuestand hei  Wo me je nach däm was chunnt ou  Mängisch ja seit, mängisch nei    [Melodie fehlt]      I han es Zündhölzli azündt  Text & Musik: Mani Matter    I han es Zündhölzli azündt  Und das het e Flamme  gäh  Und i ha für d'Zigarette  Welle Füür vom Hölzli näh  Aber ds Hölzli isch dervo-  Gspickt und uf e Teppich cho  Und es hätt no fasch es Loch i Teppich gäh dervo    Ja me weis was cha passiere  We me nid ufpasst mit Füür  Und für d'Gluet ar Zigarette  Isch e Teppich doch de z'tüür  Und vom Teppich hätt o Grus  Chönne ds Füür i ds ganze Hus  Und wär weis, was da nid alles no wär worde drus    S'hätt e Brand gäh im Quartier  Und s'hätti d'Füürwehr müesse cho  Hätti ghornet i de Strasse  Und dr Schluuch vom Wage gno  Und sie hätte Wasser gsprützt  Und das hätt de glych nüt gnützt  Und die ganzi Stadt hätt brönnt, es hätt se nüt meh gschützt    Und d'Lüt wären umegsprunge  I dr Angscht um Hab und Guet  Hätte gmeint s'heig eine Füür gleit  Hätte ds Sturmgwehr gno ir Wuet  Alls hätt brüelet: Wär isch tschuld?  Ds ganze Land i eim Tumult  Dass me gschosse hätt uf  d'Bundesrät am Rednerpult    D'UNO hätt interveniert  Und d'UNO-Gägner sofort o  Für ir Schwyz dr Fride z'rette  Wäre beid mit Panzer cho  S'hätt sech usdehnt natina  Uf Europa, Afrika  S'hätt e Wältchrieg gäh und d'Mönschheit wär jitz nümme da    I han es Zündhölzli azündt  Und das het e Flamme gäh  Und i ha für d'Zigarette  Welle Füür vom Hölzli näh  Aber ds Hölzli isch dervo-  Gspickt und uf e Teppich cho -  Gottseidank dass i's vom  Teppich wider furt ha gno    4/4        Mir hei e Verein  Text & Musik: Mani Matter    Mir hei e Verein, i ghöre derzue  Und d'Lüt säge: Lue dä ghört o derzue  Und mängisch ghören i würklech derzue  Und i sta derzue    Und de gsehn i de settig, die  ghöre derzue  Und hei doch mit mir im Grund gno nüt z'tue  Und anderi won i doch piess derzue  Ghöre nid derzue    Und ou was si mache, die wo derzue  Tüe ghöre, da standen i nid geng derzue  Und mängisch frage mi d'Lüt: Du lue  Ghörsch du da derzue?    Und i wirde verläge, sta nümm rächt derzue  Und dänken: O blaset mir doch i d'Schue  Und gibe nume ganz ungärn zue:  Ja i ghöre derzue    Und de dänken i albe de doch wider: lue  S'ghört dä und dise ja ou no derzue  Und de ghören i doch wider gärn derzue  Und i sta derzue    So ghör i derzue, ghöre glych nid derzue  Und stande derzue, stande glych nid derzue  Bi mängisch stolz und ha mängisch gnue  Und das ghört derzue    Mir hei e Verein, i ghöre derzue  Und d'Lüt säge: Lue dä ghört o derzue  Und mängisch ghören i würklech derzue  Und i sta derzue    6/8        Nei säget sölle mir  Text & Musik: Mani Matter    Nei säget sölle mir vo nüt meh andrem tröime  Mir wo müesse läben i de gottvergässne Stedt  Wo men uf em Trottoir louft und wenn men über d Strass wott  Mues warte bis me vom'ne grüene Liecht d Erloubnis het  Und we mes nid so macht, de wird men überfahre  Isch das der Ändpunkt vo'r Entwicklig vo  füftuusig Jahre    Nei säget sölle mir vo nüt meh andrem tröime  Mir wo müesse schaffe i're gottvergässne Stell  Wo me win es Redli isch i're Maschine  Wo niemer überluegt und wo eim gseit wird was me söll  Und we me nid geng ufpasst wird men überfahre  Isch das der Ändpunkt vo'r Entwicklig vo füftuusig Jahre    Nei säget sölle mir vo nüt meh andrem tröime  Als beschtefalls vo Ferie vierzäh Tag lang am'ne Meer  Wo me Kriminal-Romän list under Palme  Für chly z'gseh wi's wär wenn ds Läben intressanter wär  Bis dass me schliesslich froh isch wider heizue z fahre  Isch das der Ändpunkt vo'r Entwicklig vo füftuusig Jahre    Nei säget sölle mir vo nüt meh andrem tröime  Als sälber einisch z wärde wi di bess're Here, wo  E Swimmingpool im Garte hei und uf Safari  Göh, solang si no ke Härzinfarkt hei übercho  Solang si mit em Merz no i ke Boum sy gfahre  Isch das der Ändpunkt vo'r Entwicklig vo füftuusig Jahre    Nei säget sölle mir vo nüt meh andrem tröime  Mir wo müesse läben i de gottvergässne Stedt    2/4  1. - 4. Strophe:     Schluss:        O wi tumm  Text & Musik: Mani Matter    Chürzlech louft dr Chaschper hei  Stolperet überne Stei  Amne Trottoir und flügt um  Chürzlech louft dr Chaschper hei  Stolperet überne Stei  Amne Trottoir und flügt um  Oh wi tumm, wi tumm, wi tumm  Wi tumm, wi tumm    S'luegt e  Frou zum Fänschter us  Und die müpft derby vom Hus  Uf sy Chopf es Granium  S'luegt e Frou zum Fänschter us  Und die müpft derby vom Hus  Uf sy Chopf es Granium  Oh wi tumm, wi tumm, wi tumm  Wi tumm, wi tumm    D'Ambulanz mues jitze cho  Nimmt ne mit und fahrt dervo  Aber plötzlech macht es Pum  D'Ambulanz mues jitze cho  Nimmt ne mit und fahrt dervo  Aber plötzlech macht es Pum  Oh wi tumm, wi tumm, wi tumm  Wi tumm, wi tumm    Ine Muur isch d'Ambulanz  Nüt am Chaschper isch meh ganz  D'Chnoche broche chrüz und chrumm  Ine Muur isch d'Ambulanz  Nüt am Chaschper isch meh ganz  D'Chnoche broche chrüz und chrumm  Oh wi tumm, wi tumm, wi tumm  Wi tumm, wi tumm    Aber zletscht da het me gschickt  Du dr Chaschper wider gflickt  Mit Gumi arabicum  Aber zletscht da het me gschickt  Du dr Chaschper wider gflickt  Mit Gumi arabicum  Oh wi tumm, wi tumm,  wi tumm  Wi tumm, wi tumm  Wi tumm  Wi tumm    2/4      letzte Strophe:        Us emene lääre Gygechaschte  Text & Musik: Mani Matter    Us emene lääre Gygechaschte  Ziet er sys Inschtrumänt  Und dr Chaschte verschwindet    Und er spilt ohni Bogen  Es Lied ohni Wort  Und er treit e Zilinder  Doch drunder ke Chopf  Und ke Hals und ke Lyb  Keni Arme, no Bei  Das het er alles verloren im Chrieg    Und so blybt no  sys Lied  Nume das isch no da  Denn ou e Zilinder  Het er nie kene gha    2/4        Warum syt dir so truurig?  Text & Musik: Mani Matter    Warum syt dir so truurig?  Wohl, me gseht nech's doch a  Söttet emal öiji Gsichter  Gseh, wenn der sitzet im Büro  Söttet emal öiji Gsichter  Gseh, wenn der fahret im Tram    Warum syt dir so truurig?  S'geit doch so wi der's weit  Frou u Chind sy doch zwäg, im  Pruef  geit's geng e chly vorwärts  S'längt doch ou hie und da  Scho für nes chlys Drübery    Warum syt dir so truurig?  Förchtet der das, wo chönnt cho?  Aber dir syt doch versicheret  Gäge die mügleche Zuefäll  Und wenn ds Alter de chunnt  Heit der e rächti Pension    Warum syt dir so truurig?  Nei, dir wüsset ke Grund  Vilicht, wenn der e Grund hättet  Wäret der weniger truurig  Mänge, wenn ds Läben ihm wehtuet  Bsinnt sech derdür  wider dra    3/4